Prema uklanjanju prvih brana u Bosni i Hercegovini – studija slučaja Livanjsko polje

Cilj ovog projekta je uvesti uklanjanje brana kao mjeru obnove prirode te pokrenuti fazu planiranja i procjene izvedivosti uklanjanja prepreka.
Uvod
Livanjsko polje (LP), smješteno na jugozapadu Bosne i Hercegovine (BiH), jedno je od najvećih povremeno poplavljenih krških polja na svijetu. Dugo je oko 65 km, a prosječno je široko 5 km. Ukupna površina LP-a iznosi 405 km². Kroz LP protječe nekoliko rijeka koje pripadaju jadranskom slijevu. Najvažnije su Žabljak, Sturba, Bistrica, Brina, Plovuča, Jaruga i Ričina, koje su sve bogate pastrvama i rakovima.
Najveća promjena u LP-u dogodila se prije 50 godina izgradnjom Buškog jezera. Jezero služi kao akumulacija za hrvatsku hidroelektranu „Orlovac”. Izgradnju umjetnog jezera pratilo je melioriranje močvarnog područja u središnjem dijelu LP-a izgradnjom kanala i sustava za navodnjavanje. Lokalno stanovništvo izgradilo je niz vodenica u blizini ponora, a poslije i male brane (većinom niže od 2 m), kojima se voda preusmjeravala prema vodenicama. Time su nastale prepreke migraciji riba iz površinskih u podzemne vode. Promjene vodnog režima i neodrživo zahvaćanje vode velika su prijetnja tresetištima u LP-u.
Postoji i nekoliko rijeka s napuštenim vodenicama, sustavima za navodnjavanje i kanalima koji znatno utječu na vodni režim. Uklanjanje tih brana poboljšalo bi staništa za nekoliko migratornih vrsta, ugroženih vrsta vodenih ptica i gospodarski važnih vrsta. Neke građevine izravno sprječavaju protok vode iz površinskih u podzemne vode, zbog čega se narušava funkcioniranje ponora, osobito na jugu LP-a, u blizini granice između BiH i Hrvatske.

Kontekst projekta i prilika
Iako su ljudske aktivnosti Livanjskom polju ozbiljno ugrozile opstanak, ono je i dalje očuvano kao područje divljih životinja, s brojnim posebnim vrstama i tresetištima.
U Bosni i Hercegovini (BiH) dosad nije bilo uklanjanja brana. Cilj je ovog projekta uvesti uklanjanje brana kao mjeru obnove prirode te pokrenuti fazu planiranja i procjene izvedivosti uklanjanja prepreka radi očuvanja i obnove LP-a. Aktivnost će se provoditi u suradnji s ključnim dionicima, uključujući nadležna ministarstva, općine, agencije za upravljanje vodama i razvoj, znanstvenike i nevladine organizacije.
Uspješnom provedbom projekta u BiH se mogu primijeniti dobre prakse, s ciljem usmjeravanja rada svih koji su zainteresirani za očuvanje prirodnih potencijala, a da se pritom ne izgube niti smanje gospodarske aktivnosti lokalnog stanovništva. Boljom koordinacijom svih dionika koji djeluju na području LP-a mogu se postići pozitivni rezultati i za prirodu i za ljude.

Ciljevi projekta
Projekt je prva inicijativa za uklanjanje brana u zemlji i, iako je usmjerena na lokalno područje, znatno će pridonijeti uvođenju uklanjanja brana na nacionalnoj razini. To će uključivati suradnju s donositeljima odluka, stručnjacima, akademskom zajednicom, lokalnim zajednicama i koalicijama na nacionalnoj i lokalnoj razini.
Istraživanje mogućnosti uklanjanja prepreka, zajedno s utvrđivanjem najhitnijih lokacija za mjere očuvanja ribljih vrsta na području LP-a, stvorit će čvrste temelje za daljnju suradnju s dionicima. Podaci istraživača poslužit će kao predložak za izmjene lokalnih politika i praksi upravljanja vodnim resursima te za podizanje javne svijesti.
Osim toga, projekt će analizirati pravne i institucionalne aspekte uklanjanja brana u Federaciji Bosne i Hercegovine (FBiH). Trenutačno u pravnom sustavu FBiH nedostaju važni dokumenti, kao što je prostorni (razvojni) plan. Strategija zaštite okoliša za BiH nalazi se u završnoj fazi donošenja, ali ne prepoznaje uklanjanje brana kao mjeru za poboljšanje prirodnih resursa. Ovaj će projekt stvoriti platformu za prikaz načina zaštite i obnove ovog jedinstvenog prirodnog područja.
Sve aktivnosti provodit će se s ciljem proglašenja LP-a službenim zaštićenim područjem priznatim na nacionalnoj razini.

Postignuća projekta
Udruga Dinarica ostvarila je nekoliko važnih rezultata u razdoblju od prosinca 2022. do studenoga 2023.:
· Formiranje tima i uključivanje dionika: Okupljen je tim stručnjaka te je održan početni sastanak sa svim relevantnim dionicima. Taj je sastanak bio ključan za uspostavu učinkovite komunikacije, prikupljanje informacija i promicanje projekta putem medija.
· Terensko istraživanje i prikupljanje podataka: Provedena su početna terenska istraživanja radi utvrđivanja potencijalnih prepreka te su održani bilateralni sastanci s ključnim dionicima. U ovoj je fazi prikupljena velika količina podataka, a nakon naknadnih terenskih obilazaka prikupljene su informacije o više od 40 prepreka.
· Pravna i administrativna savjetovanja: Organiziran je sastanak s predstavnicima lokalne uprave kako bi se razumjeli zakonski zahtjevi za uklanjanje prepreka i olakšala provedba projekta.
· Dodatno prikupljanje podataka i završno izvješćivanje: Završna faza obuhvatila je dodatno prikupljanje i analizu podataka, što je omogućilo uspješnu izradu stručnih izvješća o utvrđenim preprekama.
Projekt je znatno unaprijedio razumijevanje uklanjanja brana te otklonio strahove i predrasude među lokalnim dionicima i državnim tijelima. Rezultati istraživanja predstavljeni su svim relevantnim stranama i pokazali su da su Udruga Dinarica i njezini partneri stekli potrebne informacije, znanje i vještine za nastavak rada i pokretanje uklanjanja prve od mnogih brana u Bosni i Hercegovini.
Ova su postignuća postavila čvrste temelje za buduće faze projekta, potičući suradnju i povjerenje među dionicima te stvarajući uvjete za uspješno uklanjanje prepreka.

